open-index/open-wikipedia-markdown huggingface dataset:
Свон Гилл

**Свон Гилл** ( *Swan Hill* Лебедий Горбок)&nbsp;— мѣстечко во штатѣ Виктория, Австралия, на лѣвом березѣ рѣкы Муррей. Оддалене од главного города штата, Мелбурна, о 338&nbsp;км.

## История
Назву мѣстечку дав вандровник Томас Митчелл, коли таборив около горбка 21.&nbsp;юна 1836:

Од зачатку рока 1846 ту быв перевоз через рѣку чайков, одпихованов жердьов, в околици на 100&nbsp;км лем тот еден. Довкола него зачала рости европска комунита, бо тота земля была добра про земледѣлство. 1.&nbsp;фебруара 1849 ту отворив ся поштовый уряд Свон Гилл.

В маю 1890 Свон Гилл быв споеный желѣзницьов з Бендигом.

В року 1896 намѣсто чайкового перевоза збудовали мост зоз высокоздвижным мостовым польом под котрым могли переходити найвекшы рѣчковы лодѣ.

В року 1914 Исабуро Такасука зобрав перву комерчну уроду рижы на плосѣ 200&nbsp;акрох (81&nbsp;га) на заливовых землях в околици Свон Гилл. 

## Днешность
Свон Гилл достав статус города в року 1965. Мае свою мѣстну новинку *The Swan Hill Guardian*, котра выходить уже 120&nbsp;рокы. Транспорт автобусовый, желѣзничный и воздушный, летиско находить ся о 4&nbsp;км на юг од мѣстечка. Подля штатистик на каждое домовство в Свон Гилл припадать 1,6&nbsp;особных авт.

Околиця Свон Гилл славна своима винами, винницѣ суть в низинѣ около рѣкы и заводнюють ся ей водами, продукция вина е главный конарь тутешной економикы. 

## Вызнамны обывателе
В Свон Гилл выростав Джеймс Олдридж, котрый зобразив мѣстечко яко выгаданый город Св. Гелены в добѣ Депресии 1930-х рокох в любеных в Австралии романах: 
*Мой брат Том* (My Brother Tom, 1966); *Тяжке рѣшѣня* (A sporting proposition, 1973), нафилмованый в штудию Уолт Дисней яко *Неси ся на диком конику* (Ride a Wild Pony, 1975); *Правдива история Лиллы Стюбек* (The True Story of Lilli Stubeck, 1984); *Правдива история шаленого Мак-Фи* (The True Story of Spit Macphee, 1986); *Правдива история Лолы Мак-Келлар* (The True Story of Lola Mackellar, 1992).

## Жерела и одказы
* Мер и радны. //Официалный сайт
* Australian Bureau of Statistics (31 October 2012). "Swan Hill (Urban Centre/Locality)". 2011 Census QuickStats. Одчитане 2012-12-04.

## Референции

Катеґорія:Населены пункты Австралии
Крета

**Крета**,  *Κρήτη*,  *Crete* — найвекшый остров Греции, а тыж пятый найвекшый остров в цѣлом Середоземном морю.

Крета е административно една зоз 13 грецкых провинций. 

Перва высокорозвита култура на островѣ, з котрой ся заховали памяткы, была минойска: 2500–1100 до РХ. Минойчане не были Греци. Кретяне суть потомками Минойчанох, помѣшаныма з позднѣйшыма приселенцями, они мають иншакы звыкы сопротив континенталной Греции, и их диалект ся значно одличуе од литературной грекчины.

## Землепис
Остров мать три горскы масивы: Бѣлы горы (Лефка), Ида, Дикти, вышка котрых сягать за 2000 м н. м., складены суть з вапняникох и лупкох, розвитый крас. Найвысша точка: верх Псилоритис, 2456 м н. м. в масивѣ Ида в середной части острова. Сѣверный берег почлененый заливами, южный переважно гладкый, часто зарвистый. Главны приставы — Ираклио, Хания суть на сѣверном березѣ. 

Клима и флора — середоморскы. Середна теплота януара 12°C, юла — 26°C. Аграрны културы: грозно, оливы, пшениця, кендериця, доган. В скотарствѣ переважать овчарство. Розвите рыболовство, промысел морскых губок.

## Хранены територии и памятникы
Народный парк Самария хранить горску флору и фауну. Велике число памяток античной и середновѣкой културы.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. . 
* Крит. //Большая Советская Энциклопедия. 
* Официалны странкы, видео  

## Референции

## Фотогалерия

Crete-Samaria.jpg|Народный парк Самария
Palazzo Minosse7.jpg|Памятник Минойской културы Кноссос
HeraklionStadt07.JPG|Улиця в Ираклиу
Liraris.jpg|Лирник в народном крою

Катеґорія:Островы Греции
Катеґорія:Островы Середоморя
Gloster Gladiator

**Gloster Gladiator** быв британскый бойовый двоплошник (биплан), котрый служив в Кральовскых Воздушных силах,  *Royal Air Force*, и в Морской Авиации,  *Fleet Air Arm*, од фебруара 1937 яко нищитель. 

Число выробленых машин — 747. Послѣдный такый биплан дослужив свое в Португалии в року 1953.

## Жерела и одказы
* Gladiator. //Авиационная энциклопедия «Уголок неба»

## Референции

Катеґорія:Бипланы
Катеґорія:Друга світова война
Гиспаньола

**Гиспаньола**,  *La Española* (испанскый) — другый найвекшый остров подля плохы и первый подля обывательства в Карибском мори, котрый въедно з островами Куба, Пуерто Рико и Ямайка творить архипелаг Великы Антилы.

## Землепис
Остров омывать ся на сѣверѣ Атлантичным океаном, на югу — Карибскым морьом. Од острова Куба оддѣленый Вѣтровым проливом (80 км), од острова Пуерто Рико — Монскым проливом (130 км). Найвекша довжка острова около 650 км, найвекша ширина — 241 км, плоха 76 192 км2. Берегы суть почленены заливами. Складеный з вулканичных и усаджениновых горнин, часты суть трясѣня землѣ. Найвысша точка Пико Дуарте, 3 175 м н.м., е тыж найвысшов точков цѣлого архипелага Великы Антилы, найнизшов точков е озеро Енрикильо, гладина котрого о 45 м нижа од ровины моря. Вогкы вѣчнозелены тропичны лѣсы занимають около 50% плохы острова и сягають до вышкы 2 000 м н.м.

## История
Остров быв объявленый Кристофором Колумбом в року 1492 и быв ним названый Еспаньола. Став ся первов сталов европсков колониов. Мѣстне индианске обывательство было пораблене и поступно выгынуло, были довезены новы рабы з Африкы. В другой половцѣ 17. ст. зачала ся французска колонизация западной части острова, и в резултатѣ испано-французской ривалиты з английсков участьов, а тыж успѣшного повстаня рабох на островѣ вытворили ся двѣ окремы державы.

## Назвы острова
В колониалной добѣ своей истории остров обычайно называв ся *Санто Доминго*, подля назвы главного мѣста. Окрем того уживаны были зоз языка пропавшого днесь аборигенного племена *Таино* назвы *Гайти* — *гористый*, або *Квизкея* — *мати вшиткых земель*.

## Обывательство и економика
Етничне зложѣня: 
* Доминиканска република:
** Мулаты 73%,
** Бѣлы 16%,
** Чорны 11%;
* Гайти:
** Чорны 95%,
** Бѣлы и Мулаты 5%.
Доминиканска, восточна, векша часть острова испаноязычна, гайтянска, западна часть говорить гайтянскым креолскым и (меншина) французскым языком. Хоть двѣ части окремой юрисдикции суть подля обывательства ровны, економика доминиканска 8-крат векша од гайтянской.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* Hispaniola. //Encyclopaedia Britannica.

## Референции

## Галерия

View of Haitian Landscape hispaniola.jpg|Гайтянска краина
Playa Taïno - panoramio.jpg|Гайтянскый берег
From the monastery road, looking east, February 2011 - panoramio - Glenn M. Harden (1).jpg|Доминиканска краина
Dominican Republic - panoramio (11).jpg|Доминиканскый берег


Катеґорія:Островы Карибского моря
Катеґорія:Великы Антилы
ЗСФСР

**Закавказска  Социалистична  Федеративна Совѣтска Република (ЗСФСР)** — совѣтска република, выглашена на части территории бывшой Российской империи, една из держав-закладательок СССР, союзна република в его составѣ до  5.12.1936.

## Історія
* 30.12.1922 ЗСФСР вступила до СССР.
Катеґорія:Союзны републики в составѣ СССР
Катеґорія:Бывшы штаты
Грозно

**Грозно** е суплодя винной лозы *Vitis vinifera*, респективно иншых видох або гибридох *Vitis vinifera*.

Бесѣдно тыж грозно означать саму ростлину *Vitis vinifera*.

## Спотребованя
Грозно ся спотребуе:
* свѣже (т. зв. столове грозно) — 15%; 
* на продукцию вина и коняку, конзервованых напойох — 80%; 
* на сушѣня и заморожованя — 5%.

## Хемичне зложѣня
Грозно обсягуе:
* воду — 65-85%;
* сахариды — 10-33%;
* органичны квасы — 0,5-1,4%;
* бѣлковины —  0,15-0,9%;
* пектины — 0,3-1,0%;
* минералы — 0,3-0,5%;
* витамины — C, B1, B2, провитамин A (каротин).

## Свѣтова продукция

Найвекшы продуценты грозна в року 2016 были тоты:

## Жерела и одказы
* Виноград. //Большая Советская Энциклопедия.

## Референции

Катеґорія:Овоцина
Архипелаг

**Архипелаг** — вызнамна група островох, положеных при собѣ и обычайно поважованых за едно цѣле. Островы, складуючы архипелаг, обычайно суть еднакого походжѣня и геологии. 

## Типы архипелагох
В зависимости од походжѣня роздѣляють архипелагы материковы (бывша часть материка), кораловы (утворены коралами), вулканичны (утворены вулканами).

## Етимология термина
Грецкы островы в Егейском мори як едно цѣле в часѣ венецианского панованя называли ся Архипелаг,  *Αρχιπέλαγος*, што ся позднѣйше посполизовало и стало ся географичным термином.

## Жерела и одказы
* Архипелаг. //Большая Советская Энциклопедия.

* Архипелаг. //Энциклопедический словарь Брокгауза и Ефрона, т. II (1890): Араго — Аутка, с. 266—267.

## Референции

Катеґорія:Архипелагы
Катеґорія:Фізічна ґеоґрафія
Олива (плод)

**Олива** або **оливка** — плод оливового строма оливы европской *Olea europaea*. Е то оддавна култивована културна ростлина Середоморя и климатично подобных земель.

## Пожиточность
Мяздро плода обсягуе 30-40% потравинового олаю, сахариды, провитамин A (каротин), витамины B, C.
Оливкы и оливовый олай суть такым давным потравиновым продуктом, як грозно и вино. Мають позитивный детоксикачный вплыв на организм, помагають загамовати старнутя, сердечны хвороты, злѣпшують травлѣня, и дяку ку ѣдлу. Суть закладом т. зв. середоморской диеты, котра ся поважуе за главну причину односно векшой добы живота обывательох Середоморя. Яко вонкашне средство оливовый олай помагать против кожных хворот. 

## Збер и схоснованя
Уроджай ся зберать восени, а темных оливок аж в децембру. Не е тото окрема файта, зелены оливкы суть лем недозрѣлыма, але набравшыма повну масу плодами.

Плод при повной дозрѣлости темнолиловый аж чорный, часто зоз восковым повоем, важить до 15 г.

Главныма продуцентами олив и оливового олаю суть Испания, Италия, Греция и краи Сѣверной Африкы.

Свѣжо зобраны оливы не суть споживателны через надмѣрну горькоту. Тота горькота ся одберать лугованьом, а пак ся оливкы закладують. Такы оливкы ся споживають як додаток при ѣдлѣ. Понеже темны оливкы ся поважують за якостнѣйшы, продуценты часто лугують зелены оливкы з приступом воздуха, од чого достають темне офарблѣня. О таком неприродном офарблѣню можеме ся дознати, кедь в зложѣню продукта суть зазначены конзерванты E579 або E585.

Найвеце цѣнным продуктом, добываным з олив е оливовый олай. Дозрѣлы плоды дакотрых файт обсягують аж 80% олаю. Найлѣпшый добывать ся простым студеным пресованьом оливок, такый олай мать означѣня *Extra* або *Virgin oil* (перве студене вытисканя). Горшой якости олай добывать ся горячым пресованьом зоз джамы, котра зостала по первом студеном пресованю, а означать ся *Pomace oil* (джамовый). Тот олай ся може хосновати в козметицѣ або мыдлярствѣ.

## Жерела и одказы
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2.  С. 350.
* Franta, Ondřej: Černé versus zelené olivy. Čím se liší? // Český rozhlas, 2015-08-19 
* Маслина. //Большая Советская Энциклопедия. 
* Маслина европейская. //Энциклопедия «Кругосвет». 

## Референции

Катеґорія:Овоцина
Сіверна Африка

**Сѣверна Африка** в означѣню ОЗН загорнюе африцкы штаты, положены на берегах Середоземного моря:
* Алжир
* Египет,
* Либия,
* Марокко,
* Судан,
* Тунис,
* Западна Сагара.

## Дефиниция
Державы Сѣверной Африкы звязаны сполочнов етничнов, културнов и языковов идентитов, характернов про тот регион. Найширше прията дефиниция вылучать з того списка Судан и Западну Сагару. З другой стороны, даколи ся дефинуе Сѣверна Африка в ширшом змыслѣ як пасмо, простерте од атлантичного берега Марокка на западѣ до Суецкого канала и Червеного моря на востоку, чим ся залучать ку региону тыж Мавритания, Мали, Нигер, Чад.

## История и култура
Хоть не екзистуе обще прията дефиниция, але тот регион звязуе тыж сполочна история. Восточну часть од часох, котры зафиксовала истрия, обывали Берберы, западну — Копты. В 6.-10. ст. зачав ся присун Арабох з Близкого Востока и исламизация региона. Тот процес дефинуе културный профил региона доднесь.

Регион в минулости колонизовали Франция, Велика Британия, Испания и Италия, в сучасности заховали ся лем двѣ маленькы испанскы колонии: Сеута и Мелилла, на котры право оспорюе Марокко. Французска култура зоставать слѣдна в Магребѣ — западной части региона.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. .
* North of Africa 

## Референции

Катеґорія:Регионы Африкы
Ендем

**Ендемы** — виды, роды, родины и другы таксоны звѣрины и ростлинства, котры суть росширены в даякой ограниченой области.

Една из причин, котры приспѣвають ку ендемизму, е географична изолация. Найчастѣйше ендемы мож найти на островах в океанѣ, в изолованых озерах.

Суть два виды ендемох:
* палеоендемы — реликтовы, заникаючы виды;
* неоендемы — прогресивны молоды виды або формы, котры взникли на недавно изолованых териториях.

Примѣром ендема в карпато-балканскых горах може быти рододендрон Кочи.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. 

## Референции

Катеґорія:Екология
Катеґорія:Ендемы
Рододендрон Кочи

**Рододе́ндрон миртоли́стный**, циже **рододе́ндрон Ко́чи**,  *Rhododéndron myrtifólium* — вѣчнозеленый крячок, ендем  Восточной Европы, вид рода Рододендрон *(Rhododendron)* родины Вересовы *(Ericaceae)*.

## Опис
Вѣчнозеленый низкоростлый крячок 10-40 цм высокый зоз продовгасто-елиптичныма листками, згоры поморщеныма, зосподу густо лусковатыма иржавого офарблѣня. Цвѣткы по 5-7 зобраны в амбрелы. Карпато-балканскый высокогорный вид. Цѣлкова плоха, занята видом около 20 тысяч га. Цвѣте в юлу-августѣ, плодоносить в августѣ-септембрѣ, .

## Ареал
Высокогорскый вид, локално росширеный во Восточных и Южных Карпатах, на Балканах (Болгария, Сѣверна Македония). В Украинѣ росширеный в алпском и субалпском поясах Карпат: Боржава, Чорногора, Свидовець, Мармарошскы Верхы во вышках 1350 аж 2050 м н. м. в административных регионах Закарпатска область и Ивано-Франковска область.

## Жерела и одказы
* Dr. Aug. Bayer. Ericaceae —Vřesovité. //Velký ilustrovaný přírodopis všech tří říší. Redakcí Prof. Jiřího Jandy. IV. Botanika speciální. Nákladem Ústředního nakladatelství a knihkupectví učitelstva československého v Praze, S.R.O. Praha 1937. 
* Rhododendron. // Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. 
* Данилик І.М. Рододендрон східнокарпатський (Р. миртолистний, Р. Кочі). //Червона книга України. Рослинний світ/ за ред. Я.П. Дідуха — К.: Глобалконсалтинг, 2009.- 900 с.  С. 430. 
* Чопик В.И., Щербак Н.Н., Ардамацкая Т.Б. и др. Редкие и исчезающие растения и животные Украины: справочник. АН УССР. — Киев: Наук. думка, 1988. — 256 с. . 
* Одне з екзотичних чудес природи – квітучий рододендрон – можна споглядати в Карпатах (ФОТО) 

## Референции

Катеґорія:Ендемы
Катеґорія:Вересовы
Македония

**Македония** може означовати:
* Македонску империю — евразийску державу Александра Македонского
* Македонию — провинцию в Римской републицѣ 
* Старовѣку Македонию — античне грецке кральовство 
* Сѣверну Македонию — державу, взниклу по роспадѣ Югославии
Синевир

**Синевир** —  озеро в Закарпатской области Украины. Плоха 0,07 км2, глубина до 24 м. Лежить в Горганах в котлинѣ, котря ся вытворила горскым ссувом.

## Живый свѣт озера
В озерѣ жиють пстругы, але лапаня заказане. Озеро окружене смерековыма лѣсами, приступаючыма ку самому берегу. 

Пстругы Синевирского озера суть шпециалного подвида, котрый ся одличуе од рѣчковых пстругох скоршым ростом и векшов плодностьов. В року 1954 областна новинка писала, же тот подвид пструга надзвычайно цѣнный про племенне пестованя.

Од року 2004 озеро под числом 1400 записано до списка храненых мокрин Ramsar яко Народный Парк Синевир. В регистрачном опису меджи храненыма видами зазначеный племенитый рак *Astacus astacus* и флора, котра е хранена подля *Червеной книгы Украины*.

## Туристика
Главный вызнам озеро мать яко туристичный объект. Синевир — едине в области озеро односно великого розмѣра, его плоха около 7 га, середня глубина 15 м. 

В року 1924 добрый знатель Подкарпатской Руси др. Йиржи Крал, пише о озерѣ *Ozero* во вышцѣ 989 м под горов *Ozirňou* (1500 м), нияк не споминаючи о его туристичном вызнамѣ. Под назвов *Sinivir* споминать лем село.

В року 1956 совѣтска география познавала озеро под назвов *Синевирске озеро*, циже озеро, котре находить ся при с.н.п. *Синевир*.

Од конця 1950-х озеро, по выставбѣ доброй дорогы и пансионата, ставать ся атрактивным туристичным объектом. Про туристох додавали новы а новы службы и объекты, была выгадана примитивна легенда о взнику озера, выготовлены деревяны рѣзбы, зображуючы поставы Синѣ и Вира, «геройох» той легенды. Туристика давать заробок многым мѣстным обывателям. Назва *Синевир* в сучасности вяже ся з озером, а не з селом, як то было колись.  Туристичный объект *Siněvirské jezero* барз популарный и у чешскых туристох.

## Жерела и одказы
* Dr. Jiří Král. Podkarpatská Rus. V Praze, nákladem vlastním, 1924.
* Анучин В. А. География Советского Закарпатья. — Москва: Гос. изд. географической литературы, 1956. 296 с.
* Географічна енциклопедія України: в 3 т / Редкол.: А. М. Маринич и др. — К.: Українська радянська енциклопедія, 1993. — Т. 3: П—Я. — С. 181. — 480 с. — 
* Советское Закарпатье. Справочник-путеводитель. Ред. Свереняк М. В. — Ужгород: Карпаты, 1968. Изд. четвертое. 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. 
* Lake Synevyr. //Ramsar Sites Information Service.

## Референции

## Фотогалерия

Синевирський заповідник 11.JPG|Туристична зона
Озеро Синевир з висоти пташиного польоту.jpg|Озеро з воздуха
Enchanted by nature.jpg|Туристична выглядка
Rafting on Lake Synevyr, part 2.jpg|Прогулка на плыти
Довга стежинка у ліс.JPG|Придорожна торговля


Катеґорія:Озера
Катеґорія:Озера в Украинѣ
Народный парк Синевир

**Народный парк Синевир**,  *Національний природний парк «Синевир»* — положеный во вытоках рѣкы Теребля (Межгорскый район Закарпатской области. Плоха 404 км2. Функциов парка е захрана природных ландшафтох, флоры и фауны югозападной части Горган, рационалне хоснованя богатых рекреачных ресурсох и захованя екологичного баланса в регионѣ.

В Народном парку Синевир за грошѣ дозволено ся возити на моторках, особных и терховых автах, автобусах и микробусах.

## История
В року 1974 быв створеный ландшафтный резерват ''Синевирске озеро'' плохов 10 км2, главным храненым объектом котрого было чисте горске озеро серед смерекового пралѣсу.

В року 1989 хранена територия значно росширена створѣньом Народного парка Синевир.

## Флора и фауна
До вышкы 700 м н. м. лежать буковы лѣсы, понад 700 м н. м. — смерековы, над 1100 м н. м. — криволѣся. Флора парку числить около 800 виды ростлин, меджи нима и зафиксованы в Червеной книзѣ Украины. Фауна представлена таксамо широким спектром звѣрины, зачавши од медвѣдя, вовка, оленя до червенокнижных млока карпатского и млока горского.

## Жерела и одказы
* Географічна  енциклопедія  України: В 3-х т. Редкол.: О. М. Маринич (відп. ред.) та ін.— К. «Українська енциклопедія» ім. М. П. Бажана, 1989—1993. Т. 3: П—Я.— 480 с:  
* Одноралов В.С. и др.: Природно-заповідний фонд Української РСР: (Реєстр-довідник заповідних об'єктів)/ В.С. Одноралов, В.П. Давидок, О.Б Божко та ін.; За ред. М.А. Воїнственського.— К.: Урожай,1986.— 224 с. 
* Официалный сайт парка 
* Службы и цѣны народного парка Синевир 

## Референції

## Фотогалерия

File:Synevir park.jpg|Информачна табла 
File:Промені вечірні.jpg|Осень в парку 
File:Річка в НПП Синевир.jpg|Горный ток Тереблѣ
File:Бурий ведмідь - Ursus arctos.jpg|Обыватель парка
File:Мешканці Синевиру.JPG|Хранена фауна


Катеґорія:Народны паркы
Синевир (чеперушка)

В том роздѣлѣ Википедии суть такы статьи з назвов *Синевир*:
* Синевир — озеро в Горганах, в Закарпатской области Украины
* Синевир — село в горѣшном току Тереблѣ в Закарпатской области 
* Синевир — народный парк в Украинѣ, природный резерват
Полонина

**Полонина** — буйны лучины, котры покрывають плоскы горскы хребты понад границьов лѣса. Полонины бывають обычайно сполоченскым маетком, на них ся выпасають через лѣто стада, выгнаны горѣ на пашу з околичных сел.

Флора полонины представлена переважно субалпсков ростинностьов: пестротов трав ай заростами яфин и яловця. Рясность лучных трав на ланкастых берегах робить полонину файным пашковом. 

## Етимология
Слово е славянского походжѣня. Праславянске **pol-nъ*, звязане з *pol-je* — ровна земля, необроблена, безлѣса, повна дикоростучых, *планых* ростлин (аж оброблене поле е *нива*).

Лексема **polnina* означать у восточных и западных славян отвореное, незароснутое лѣсом, ровное мѣсто, обычайно лука або паствиско. А понеже слово **polnina* росширене у восточных и западных славян переважно в горскых регионах, та оно означать горску луку, паствиско. В южнославянскых литературных языках розвив ся новый вызнам, и **polnina* зачала означати просто горы. Але во вельох южнославянскых диалектах заховав ся старый вызнам.

## Жерела и одказы
* Václav Machek. Etymologický slovník jazyka českěho.  — . Vydala Academia, nakladatelství Československé akademie věd, Praha. 1968. 
* Ottův slovník naučný. Illustrovaná encyklopaedie obecných vědomostí. . . V Praze, 1908. 
* Маринич О. М. (відп. ред.) Географічна енциклопедія України:  .—   
* Толстой Н. И. Славянская географическая терминология. Семасиологические этюды. АН СССР. Институт славяноведения и балканистики. Москва:  1969. 

## Референции

Катеґорія:Земны утворы
Горганы

**Горга́ны** — горске пасмо Восточных Карпат, положене в Закарпатской (менша часть) и Ивано-Франковской (векша часть)
областях. Загортать часть карпатского вододѣлного хребта од Торуньского перелаза до Татарского. Найвысша точка — 1836 м н.м. (Сивуля).

Характерны суть спадисты схылы и остры гребенѣ. Пороснуты буковыма и ялицьово-смерековыма лѣсами до вышкы 1400 м; высше — криволѣся и голы гребенѣ, на вершках камяны сути. Ту находить ся ровноименный природный резерват.

## Етимология назвы
Камяный одломок скалы, острый скалный камѣнь в языку галицкых Гуцулох зве ся górgan, а цѣле поле такых одламкох, суть — gorgánie. 

Про Горганы не суть характерны полонины, напротив дуже часто ся стрѣчають сути на обочах и камяны поля на гребенях, з чого походить назва пасма.  

## Туристика

Горганы — популарный регион «авансованой» туристикы. Е то найдикѣйша, тяжко доступна часть Восточных Бескидох. В Горганах не е гладкых гребеньох, подобных полонинскым, зато потребують од туристох веце намагы.

## Жерела и одказы
* Jan Janów. Słownik huculski. Opracował i przygotował do druku Janusz Rieger. Kraków: Wydawnictwo naukowe DWN, 2001. 
* Географічна енциклопедія України: В 3-х т. Редкол.: О. М. Маринич (відп. ред.) та ін.— К. «Українська енциклопедія» ім. М. П. Бажана, 1989—1993. Т. 1: А—Ж.— 416 с: ISBN 5-88500—005—0. 
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.   
* Горганы на сайтѣ ''Турист Клуб''

## Референции

Катеґорія:Карпаты
Гомстед, Пенсилвания

**Гомстед**,  *Homestead* — самосправне мѣстечко округу Аллегейни, штат Пенсилвания, США. 

## Полога
Лежить такой за границьов города Питтсбург, оддалене о 11 км од его центра, на другом березѣ рѣкы Мон.  

## Обывательство
Подля списованя року 2010 мѣстечко мать 3 165 обывательох.

## История
Первы бѣлы осадници появили ся ту в року 1770, але аж по сто роках тутешны вольны землѣ были выкуплены банкарями, розпарцелованы и выставлены на продаж, жебы основати мѣстечко. В року 1880 мѣстечко было внесено до штатного реестру. В року 1881 збудована желѣзнична штация, отворила ся скларня, и перва желѣзарня, чим ся зачав активный рост и просперита. В року 1883 выкупив желѣзарню Ендрю Карнеги и приключив ю ку своей оцѣльово-коксовой империи.

В року 1892 ту став ся Гомстедскый штрайк и битка роботникох з приватныма охранцями, котры записали ся яко третий найвекшый працовный конфликт в истории америцкого роботницкого руху.

В року 1918 в Гомстеду основана Америцка народна рада Угро-Русинох. 

## Жерела и одказы
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с. .
*  "Race, Hispanic or Latino, Age, and Housing Occupancy: 2010 Census Redistricting Data (Public Law 94-171) Summary File (QT-PL), Homestead borough, Pennsylvania". U.S. Census Bureau, American FactFinder 2. Retrieved September 20, 2011.

## Референции

Катеґорія:Населены пункты США
Америцка народна рада Угро-Русинох

**Америцка народна рада Угро-Русинох**,  *American National Council of Uhro-Rusyns* — политична организация в США основана 23. юла 1918 русинскыма имигрантами грекокатолицкой конфесии в Гомстеду, штат Пенсилвания.

Америцка народна рада Угро-Русинох (АНРУР) справовала ся директоратом, до котрого вошли 23 духовны и свѣтскы особы. Директорат мав приготовити меморандум президентови Вилсону о будучности Русинох в Европѣ.

## Меморандум
До конця септембра директорат не зробив нич, зашто были одсунуты з поста его проводници, а приготовлѣня меморандума было звѣрене адвокатови Григорию Жатковичу. Подля проекта Жатковича Русины мали добивати ся независимости и самостатности, кедь то буде можне. В припадѣ неможности — добивати ся объеднаня з Галичинов и Буковинов, а кедь и то неможне — автономии в Мадярщинѣ.

Меморандум подали президентови Вилсону 21. октобра 1918. Президент поважовав вшиткы три варианты за невгодны, а вмѣсто того радив домагати ся объеднаня зоз Чехами и Словаками.

26. октобра 1918 АНРУР припоила ся ку Централноевропской Унии, а 28. октобра 1918 ей представителѣ досягли з чехословацкым емигрантскым политиком, будучым президентом Т. Г. Масариком догоду о прилучѣню русинскых земель ку будучой Чехословакии.

## Плебисцит
На иншом згромаджѣню, в Скрентонѣ, Пенсилвания, 12. новембра 1918 Жаткович подав идею подержати плебисцит, жебы ся дознати, ци широкы масы америцкых Русинох подтримують такый план будучого зряджѣня про Подкарпатску Русь, и тота идея была зреализована. Референдум ся завершив 20. децембра 1918 зоз пересвѣдчивым резултатом: 
* 67% — за припоѣня ку Чехословакии;
* 28% — за злучѣня з Украинов;
*  1% — за зотрываня з Мадярщинов;
*  1% — за припоѣня ку России.
Жаткович и Ю. Гайдош, од АНРУР, представили тото рѣшѣня на Парижской мировой конференции 13. фебруара 1919.

8. мая 1919 рѣшѣня АНРУР продискутовала в Ужгородѣ Централна руська народна рада, и было схвалене. 

Функции АНРУР перебрав в септембру 1919 Народный конгрес америцкых Русинох, котрый в 1920-1930-х роках добивав ся од чехословацкой влады реализации обѣцяной автономии Подкарпатской Руси.

## Жерела и одказы
* *Лемак В. В.* Американська народна рада угро-русинів  //Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К. : Наук. думка, 2003. — Т. 1 : А — В. — С. 74. — .
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с.  .

## Референции

Катеґорія:Русины
Катеґорія:История Чехословакии
Пенсилвания

**Пенсилвания**,  *Pennsylvania*, официалнов назвов **[[Сполоченство (США)|Сполоченство]] Пенсилвании**,  *Commonwealth of Pennsylvania* — еден зоз штатох США, положеных на сѣверовостоку США. Вошла до США яко другый штат 12. децембра 1787.  

## География
Через середину територии тягне ся пасмо Апалачскых гор. Граничить зо штатами Делавер на юговостоку, Мериленд на югу, Западна Вирджиния на югозападѣ, Огайо на западѣ, озером Ири и Канадов на сѣверовостоку, штатом Ню Йорк на сѣверѣ и штатом Ню Джерзи на востоку.

Пенсилванска часть пасма Апалачскых гор мать середны высоты 500-800 м н.м. и занимать третину штата; на запад и на восток од него лежить ровнина. Рочны опады 900-1100 мм.. 

## Економика
Пенсилвания была главнѣ промысловый и торговый штат, але зо значнов частков и агровыробы, котрой основны културы были кендериця, пшениця, жито, кромплѣ и доган; и значнов тыж продукциов овоцины: яблок и грозна. В сучасности агровыроба е главным сектором економикы штата. В року 2011 штат експортовав агропродукцию на $1,7 млрд. Меджи иншыма штатами США Пенсилвания е ведучый продуцент
* первый з выробов грибох;  
* другый з яблоками;
* третий з яйцьми и рождественныма стромиками;
* четвертый з розсадов, звитыма травниками, молоком, грозном и коньми.

Пенсилвания — штат ч. 1 в США в банском промыслѣ. Добывать ся антрацит и иншы сорты угля, ропа, земный газ, желѣзна руда, в меншой мѣрѣ соль, мѣдь, цинк, мрамор и лупок. Иншы конарѣ промысла: оцѣлярство, зливарство, выроба машин, текстилный и кожарскый промысел. В том секторѣ была занята векша часть туньой робочой силы имигрантох з Европы, в том числѣ Русинох. В сучасности тот сектор стратив свою вагу в свѣтовой конкуренции, напримѣр компания *U.S. Steel* зо сѣдлиском в Питтсбургу е на 24. мѣстѣ в свѣтѣ. 
 
Векшу часть експорта и заграничной торговли реализуе Филаделфия, найвекшый город штата. В сучасности е финанчным и асекурачным центром, ту фунгуе бурза *NASDAQ OMX PHLX*.

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. 
* Pennsylvanie. //Ottův slovník naučný, 19. díl. Praha : J. Otto, 1902. cc. 450–452.
* Пенсилвания. //Энциклопедический словарь Брокгауза и Ефрона, т. XXIII (1898): Патенты на изобретения — Петропавловский, сс. 147—148

## Референции

Катеґорія:Штаты США

## Галерия

Presque Isle Waterworks Lighthouse.jpg|Маяк и траектове моло на озерѣ Ири; в далинѣ город Ири
Philadelphia City Hall (146070095).jpeg|Филаделфия, найвекшый город штата
Pennsylvania State Capitol Front Panorama.jpg|Будинок влады штата в Гаррисбургу
PittSkyline082904.jpg|Центер Питтсбурга
Ропа (чеперушка)

**Ропа** може означовати:
* Ропа — природна горюча субстанция, хоснована про енергетику 
;географичны объекты
* Ропа (ріка) — ріка у юго-выходнім Польску.
* Ропа (село) — село на юговыходї Польска.
Оравска преграда

**Оравска преграда**, Oravská priehrada  — акумулачный водный резервоар, выставленый на сутоку рѣк Бѣла Орава и Чорна Орава в  Жилинском краю Словакии. При цѣлком наповненом станѣ резервоара невелика часть водной плохы заходить на територию Польщи.

## Техничны параметры
Параметры водной ставбы и електрарнѣ суть тоты.  
* Преграда:
** розлога водой плохы в наповненом станѣ — 35 км2
** найвекшый объем воды — 0,35 км3
** найвекша глубина — 38 м
** надморска вышка водной гладины — 601 м н. м.
* Гидроелектрарня:
** число турбин — 2
** сумарный выкон — 21,75 MW
** максималный проток воды турбинами — 2х50 м3/сек
** середна рочна выроба енергии — 31 Gwh

## История
До выставбы акумулачной преграды регуларны повѣнѣ чинили великы шкоды. Напримѣр, в року 1813 повѣнь забрала 180 людскы животы и 7000 кусох худобы.

Первый проект преграды на Оравѣ появив ся року 1870, наступный — в часѣ Первой свѣтовой войны, а земляны роботы зачали ся в року 11. октобра 1941. Указало ся вшак, же подошва мать геологичный розлом и слабый грунт, зашто проект мусѣв быти скоректованый и роботы ся зачали наново в року 1943. По десятьох роках, 2. мая 1953 быв зачатый пробный ход первой турбины. Вшыткы ставебны роботы были завершены в року 1954.  

## Хранена територия
В року 1997 цѣлый ток Оравы быв выголошеный за храненый ареал з розлогов 4&nbsp;417&nbsp;463&nbsp;м2 и ступньом охраны 4. Объектом охраны суть рѣчны екосистемы, а цѣльов — створѣня биокоридора надрегионалного вызнаму з великым богатством видох фауны и флоры и храненых организмох.

## Туристика и рекреация
Орава — една з найчистѣйшых рѣк Словакии. Оравска преграда — популарный туристичный объект, переважне число туристох приходить за Словакии, Польщи  и Чех.

## Жерела и одказы
* Оравска преграда и гидроелектрарня 
* Преграда на сайтѣ Орава-Липтов 
* Оравска преграда (туристична информация) 

## Референции

Катеґорія:Водны засобарнї на Словеньску
Катеґорія:Окрес Наместово
Катеґорія:Окрес Тврдошин
Земплинска ширява

**Земплинска ширява**,  Zemplínska šírava — преграда, рекреачна и хранена область в Михаловецком окресѣ в Кошицком краю и часточно в Собранецком окресѣ в Земплинѣ, друга найвекша водна плоха на Словаках по Оравской преградѣ. Окрем рекреации служить на заводньованя земледѣлскых готарьох и на регулацию Лаборця в припадѣ грозячой повѣни. На берегах Земплинской ширявы розмѣщены сѣм рекреачных зон.

## Полога
Земплинска ширява зачинать ся о 3 км на сѣверовосток од Михаловець, одкаль дорога ІІ. класы ч. 582 веде через рекреачны зоны и села Бѣла гора, Винне, Калужа, Клокочов, Кусин, Йовса.

## История
Земплинска ширява была выставлена в роках 1961-1965, тогдышне главне назначѣня было земледѣлске и протиповѣньове. Але по первой сезонѣ указав ся великый интерес о рекреацию. В року 1968 Земплинску ширяву навщивили 1/2 млн людей, а в другой половцѣ 1970-х — над 1 млн особ рочно.  

Од другой половкы 1980-х розвой хемкомбината *Хемко Стражске*, котрый выпущав одпады до Лаборця поклав зачаток упадку рекреачной популарности Земплинской ширявы. Далшый упадок настав по падѣ комунистичного режиму в року 1898. В зачатку 21. ст. рочна навщивность была лем 200 тыс. особ. В сучасности ся ситуация зачала поступно вылѣпшовати.

## Жерела и одказы
* Хранена область Zemplínska šírava 

## Референции

## Галерия

Slovakia Zemplinska Sirava 26.JPG|Купалиско Клокочов
Zemplínska šírava 02.JPG|Автокемпинг Горка
ZemplinskaSirava11Slovakia9.JPG|Готел Гранит
Zemplínska šírava 08.JPG|Выгляд од Горкы
ZemplinskaSirava13Slovakia1.JPG|Рекреачна плавба


Катеґорія:Водны засобарнї на Словеньску
Катеґорія:Окрес Собранцї
Катеґорія:Окрес Михаловце
Прогимназия

**Прогимназия**, од  *pro* перед +  *ϒυμνάσιον gymnasion* школа в Старовѣкой Греции — учебна установа, котра одповѣдала неповной гимназии (4-6 клас) и давала неповну середну освѣту.

Прогимназии появили ся в Европѣ в серединѣ 19. ст. Шѣстькласну прогимназию в Новом Сончи закончив Владимир Хыляк, котрый по тому довершив повный гимназиалный курс (7. и 8. класы) в Пряшовѣ. Закончена прогимназия давала право працовати учительом зачаточной школы и урядником найнизшого ранга.

В Пруссии прогимназии зряджовали в такых мѣстах, де обывательство не пересяговало 50 тыс. особ.

Окрем нѣмецкых територий прогимназии были в России, Греции и Швеции.

В зачатку 20. ст. в России было понад 200 мужскых, женскых и военскых прогимназий, в Пруссии — 43.

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* УСЕС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . 
* Гесло "Прогимназия" в ''Большой Советской Энциклопедии''

## Референции

Катеґорія:Середны школы
Литыня

**Литыня** ( *Літиня*) — село в Дрогобычском районѣ Львовской области Украины.

Село лежить о 18&nbsp;км на сѣверовосток од Дрогобыча.

Обывательство села числить 913 особ. Катастер села загорнюе плоху 25,4&nbsp;км2. Густота заселѣня 35,94 особ на км2. Поштовый индекс — 82133. 

Телефонный код — 3244.

## Вызнамны особы
* В селѣ служив, умер и погребеный Владимир Хыляк (1843—1893) — русинскый писатель, грекокатолицкый священик.

## Сельска рада
82133, Львівська обл., Дрогобицький р-н, с. Літиня

## Жерела и одказы
* Słownik geograficzny Królestwa Polskiego i innych krajów słowiańskich, том 5, с. 354. 
* Литыня на сайтѣ Верховной Рады Украины 

## Референции

Катеґорія:Населены пункты Украины
Реалка

**Реална школа**, або **реалка**,  *Realschule* — середня школа, котра на роздѣл од гимназии ориентована переважно на природны наукы и живы языкы. 

## История
Реалны школы появили ся найскорше в нѣмецкых землях и росширили ся по Европѣ, напр. в Швеции *(realskola)*, Норвегии *(realskole)*, Мадярщинѣ *(reáliskola)*, Словении *(realka)* и  Чехии *(reálka)*, России *(реальное училище)*. 

Ян Амос Коменскый быв первый педагог, котрый добив ся заведжѣня физикы и математикы до учебных планох школ. Его ученик Рейгер, директор латинской школы в Готѣ, додав школѣ шпециалну класу, звану Selecta, де ся выучовало «in disciplinis realibus» (1670-ы рокы).

В России первы реалны школы появили ся в добѣ реформ Петра Великого: *Навигацкая школа*, основана в року 1701 в Москвѣ, готовила мореплавцьох, геодетох и архитекторох.

На русинскых землях Австро-Мадярщины перва реалка отворила ся в року 1815 в Бродах.

## Характер выукы
Первы реалкы были над мѣру фаховы, што ишло на шкоду общому образованю. В року 1859 в Пруссии было выдане заряджѣня, же реалкы не мають быти фаховыма школами, але мають подавати всеобще образованя и закладны знаня реалных наук. В австрийскых землях подобне заряджѣня з року 1868 перед реалками клало двояку задачу: 1. подати всеоще образованя зо шпециалнов увагов на наукы математично-природны и живы языкы; 2. приготовити на вступ до высшых фаховых школ, якы суть: школы техничны, академии лѣсны и горницкы, высокы школы земледѣлскы. Предметы были: 1. набоженство, 2. язык выучбы, 3. другый отцюзный язык (дагде неповинный), 4. французскый и англицкый, або талианскый и французскый языкы, 5. землепис, 6. история, 7. математика, циже арифметика, алгебра и геометрия, 8. дескриптивна геометрия, 9. природопис, 10. физика, 11. хемия, 12. креслѣня и рисованя, 13. красопис (во двох первых класах),
14. тѣлесна выхова.

## См. тыж
* Гимназия
* Прогимназия
* Реална гимназия

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 21. Vyd. J. Otto. V Praze, 1904. Сс. 343-346. 
* 

## Референции

Катеґорія:Середны школы
Гимназия

**Гимназия**, од  *ϒυμνάσιον gymnasion* школа про тѣлесне ай интелектуалне образованя молодых людей в Старовѣкой Греции. Позднѣйше понятя *gymnasium* вошло в нѣмецкых землях в уживаня в его другом вызнамѣ, а в англоязычных землях в первом вызнамѣ, тыж в покуртаной формѣ *gym* (тѣлесна выхова, тѣлоцвѣчня). Во восточнославянскых и середноевропскых землях **гимназия** означать учебну установу середного ступеня общого образованя.

Класична гимназия была замѣряна на то, же ей абсолвенты, можуть ся ити учити дале на высокы школы. 

## История
Перва школа, котра ся стала примѣрнов, про будучы гимназии, была отворена в Страсбургу в року 1537. 

В року 2013 одзначили 400-роча Унгварской гимназии, з котрой вышли многы вызнамны Русины. Зачаточно была в Гуменному (1613), од року 1646 в Унгварѣ и, подобно иншым тогочасным нѣмецкым гимназиям, звала ся колегиумом, а од року 1776 достала назву гимназии.

Роспоряджѣня Ratio educationis Марии Терезии (1777) установило, же в Мадярщинѣ мають быти 10 *главных гимназий (főgimnázium)*, котры будуть служити примѣром про иншы, а една з главных гимназий мала быти в Унгварѣ. Тото было реализовано уже в року 1778.

## См. тыж
* Прогимназия
* Реална гимназия

## Жерела и одказы
* Алмашій, Михайло. Русинська педагогічна енциклопедія. Ужгород, 2005. .  
* Gymnasium, German school. //Encyclopaedia Britannica.  
* Химинець В.В., Басараб М.М.: Ужгородська гімназія  

## Референції

Катеґорія:Середны школы
Реална гимназия

**Реална гимназия**,  *Realgymnasium* — середна школа, котра представляла компромис меджи реалков и класичнов гимназиов.

## Учебны планы реалной гимназии
В класичной гимназии учили ся латинскый язык, грецкый язык, еден живый чужоземный язык, литературу и природны наукы. Тота програма мала приготовити на далшы штудии на высшой школѣ, переважно в гуманитарных науках. На реалцѣ, напротив латина и грецкый язык ся не учили, намѣсто того учили ся живы чужы языкы и природны наукы, а тыж креслѣня. По реалцѣ пак мож было ити на высшу техничну школу, але не мож на универзиту, ани на теологию. Реална гимназия была переходным вариантом меджи тыма двома: ту одказали ся од грецкого языка, же не е асолутно необходный на высокой школѣ, але латина зостала, а тыж учили ся минимално два живы чужы языкы, природны наукы и креслѣня. 

По реалной гимназии мож было ити на хотькотрый фах высшой школы.

## История
Реалны гимназии зачали ся появляти на переломѣ 19. и 20.&nbsp;ст. В розличных землях были поиншакы комбинации предметох и числа годин, але наконець переважно ся росширив прусскый вариант.

В Подкарпатской Руси в року 1919 вшиткы гимназии были реорганизованы на реалны гимназии в 8-рочнов выуков, котра вела ся в материнском (русинском) языку, про мадярскых и чешскых гимназистох были зряджены окремы класы з выуков по мадярскы и по чешскы. Але в року 1936 была отворена Василианска класична гимназия, понеже про теологох класичне образованя было найжелателнѣйше. 

## См. тыж
* Гимназия
* Прогимназия
* Реалка

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 21. Vyd. J. Otto. V Praze, 1904. Сс. 346-347.  
* Алмашій, Михайло. Русинська педагогічна енциклопедія. Ужгород, 2005.  

## Референции

Катеґорія:Середны школы
Мулаты

**Мулаты**, зоз  *mulato*, од *mulo, mul*, — суть потомкы родичох,  зоз котрых еден бѣлый, а другый чорный, частѣйше то мати. Кожу твари мають жовтаву, волосы кучерявы, а формы твари скорше припоминають бѣлого чоловѣка, неж чорного. Росширены суть в Сѣверной Америцѣ, в Латинской Америцѣ, розсѣяно по африцком побережу тай инде. 

Найвеце мулатох жие в Бразилии (над 90 млн. особ, 2010).

## См. тыж
* Замбо
* Метисы
* Чорны

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 17. Vyd. J. Otto. V Praze, 1901. 

## Референции

Катеґорія:Людскы расы
Метисы

**Метисы**,   *mestizo* *мѣшанцѣ* — так ся называють в Америцѣ мѣшанцѣ европанох з мѣстныма домородыма Индианами. Они суть твари жовто-барнастой, волосох обычайно чорных, душевно чулы и барз хытры.

## Росширѣня
В Латинской Америцѣ метисы во вельо державах чинять векшину обывательства.

Понеже в ширшом змыслѣ индиане суть частьов монголоидной расы, метисами суть тыж мѣшанцѣ, котры походять од родичох европанох и азиатох. Росширены суть в Узбекистанѣ, Туркменистанѣ, Кыргызстанѣ, Казахстанѣ, Сибирии. До такых належав спѣвак Виктор Цой.

## См. тыж
* Замбо
* Мулаты
* Чорны
* Раса (людска)

## Жерела и одказы
* Ottův slovník naučný. Illustrovaná encyklopaedie obecných vědomostí. Díl 17. Vyd. J. Otto. V Praze, 1901. 

## Референции

Катеґорія:Людскы расы
Сибирия

**Сибирия** — назва векшой части России, котра лежить на восток од Урала и простерать ся аж до Тихого океана. Иншак мож повѣсти, же Сибирия е азиатсков частьов России. Тото означѣня колуе в говоровом, комуникативном ужитю и е сучасным понятьом Сибирии в России. В таком понятю плоха Сибирии чинить 13&nbsp;100&nbsp;000&nbsp;км2 и умѣстила бы в собѣ 1025 Закарпатскых областей. Тото 77% плохы цѣлой России, а жие ту 27% вшиткого обывательства державы. 

## История
Перва лѣтописна споминка о плаваню новгородскых объявительох земель до Сибирии датована роком 1032, а о новгородском торговом плаваню — 1139.

По упадку Золотой Орды в Сибирии в 15. ст. сформовало ся Сибирске ханство, котре было в зачатку вазалом России, але в року 1572 хан Кучум одвергнув вазалску послушность. В року 1582 козацкый войвода Ермак зачав добытя Сибирии военнов силов.

Цѣла територия была добыта и прилучена ку России в 17. ст. Рѣдко заселена Сибирия была хоснована в царской добѣ як мѣсто засланя провинилцьох, а в комунистичной добѣ ту были масово зряджены трудовы и карны лагры, котры задарнов робочов силов освоевали природны богатства. В 1918-1922 рокы восстала на булшевикув, но была притолочена. В рокы Другой свѣтовой войны велика територия, богатства и людскый потенциал Сибирии прислужив ся ку захованю державы и ей побѣдѣ.

## Географична Сибирия

Екзистуе тыж понятя *географичной Сибирии*, закладене на вододѣлах. В том змыслѣ од высшеозначеной Сибирии однимуть ся територии, котры не суть водозбором Сѣверного ледового океана. Географична Сибирия мать плоху 10&nbsp;000&nbsp;000&nbsp;км2. Протяглость зо запада на восток 7&nbsp;000&nbsp;км, з юга на сѣвер — 3&nbsp;500&nbsp;км. Часть *географичной Сибирии* лежить на територии Казахстана.

Сибирия богата на ропу и газ, камѣнне и буре угля, желѣзны и полиметаличны руды, золото, диаманты, азбест, графит и др. копалины. 

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. . 

## Референции

Катеґорія:Сибирия
Лила Давнс

**Лила Давнс**, повным меном **Ана Лила Давнс Санчес**,  *Ana Lila Downs Sánchez*; роджена 9. септембра 1968, — мексицка  спѣвачка, геречка, авторка текстох и композиторка, витязька Latin Grammy.

В року 2001 в англоязычном свѣтѣ зыскала успѣх зоз своим албумом Border, награным по англицкы, з котрого ся продали понад два милионы кусох.

## Биография
Лила е дѣвков индианской спѣвачкы Аниты Санчес з народа Миштекох и Америчана Аллена Давнса, професора кинематографии. Оддана за саксофонисту Пола Когена, котрый е ей продуцентом и умѣлецкым директором.

## Дискография
* 1999 *La Sandunga*
* 2000 *Árbol de la vida*
* 2001 *La Línea*
* 2004 *Una Sangre*
* 2006 *La Cantina*
* 2008 *Ojo de Culebra*
* 2011 *Pecados y Milagros*

## Филмография

## Одказы
* Официалный сайт
* Официалный Facebook
* Лила Давнс на allmusic.com

## Референции

Катеґорія:Співаци
Катеґорія:Филмовы артисты
Катеґорія:Жыючі люде
Середный клас

**Середный клас** — в сполоченствѣ е клас, котрый находить ся меджи высшым класом и низшым класом. Хоть доокола класовой теории суть великы споры, представителе социалных наук в цѣлому принимають *дѣлѣня сполоченства на три класы*: высшый, низшый и середный. Ку середному класу мож залучити урядникох высшых рангох, техничных и высокопрофесийных працовникох, справцьох и менеджерох, ай такых самозанятых особ, як торговцѣ, бизнисмены и фармеры. Але ай сам середный клас еще дасть ся подѣлити так, же на его верху будуть богаты фахманы и менеджеры великых корпораций, а на его сподѣ — слабше плачены працовници в торговли, дистрибуции и транспортѣ. Тоты вшиткы довъедна суть класом працуючых.

## Характеристикы середного класа
О роли середного класа в сполоченствѣ говорили уже давны Греци. Аристотел вызначив едну важну характеристику середного класа: тота часть сполоченства е стабилизатором, найстабилнѣйша держава буде тота, де найвеце людей односять ся ку середному класу — а тоту думку роздѣлять и векшина днешных ученых.

На роздѣл од высшого класа (богаты, в марксистичной теории буржоазия), котрый жие зо свого богатства, середный клас е працуючый клас, основный выробник и основный спотребитель економичных добр. 

На роздѣл од низшого класа (худобны, в марксистичной теории пролетариат), котрый незадоволеный своим статусом, жадать перемѣн, готовый на незаконны акции (майдан, переворот, вандализм, експроприация, револуция), середный клас заинтересованый в стабилности, утриманю установленого порядка и закона. 

## Критерии
В розвитых державах свѣта середный клас чинить 60-70% обывательства. 

Не екзистують едины нормы и критерии про означѣня належности ку середному класу. Единый штандарт материалного благобыта, котрый ся найчастѣйше бере як главный критерий, не може быти дефинованый про вшиткы державы. З другого боку, ествуе субъективне самоозначѣня особы як представителя середного класа, котре оцѣнюють социологичныма методами. 

## Жерела и одказы
* Characteristics of the principal classes. //Encyclopaedia Britannica
* Global Wealth Databook 2016, сс. 105-108.
* Латова, Наталия: Средний класс. //Энциклопедия «Кругосвет». 

## Референции

Катеґорія:Социална штруктура
XXI. стороча

XXI. стороча є першым сторочом в третёму тысячрочу подля ґреґоріаньского календаря. Завершаючый 2100. рік сёго стороча — не є переступный подля  ґреґоріаньского календаря.
XVIII. стороча

**XVIII століття** є проміжук часу з 1. януара 1701 по 31. децембра 1800 року за григоріанським календарем. Кінцевий рік цього століття, 1800 рік - не є переступным за григоріанським календарем.
Борис Николаевич Ельцин

**Бори́с Никола́евич Е́льцин**  (1. фебруар 1931, РСФСР – 23. апріль 2007,  Москва, Росія) росiйскый політік, котрый ся став першым презідентом Росії.

Катеґорія:Політічны лідеры
Катеґорія:Презіденты Росії